Plataforma continental

Plataforma continental (Hulandes: continentaal plat; Ingles: continental shelf) ta e parti di un continente cu ta bou di awa. E ta extende for di costa te caminda fondo di lama ta baha bruscamente pa e plano abismal. E plataforma continental ta forma parti di e margen continental, e zona di transicion entre masa continental y plano abismal di ocean.

E punto caminda e fondo di lama ta baha skerpi ta wordo yamá e inclinacion continental (continental slope) y ta marca e frontera natural di e plataforma continental. E plataforma ta rondona tur continente na Tera, pero su hanchura ta varia considerabelmente di un region pa otro. E promedio mundial ta rond di 75 kilometer, pero den algun luga e por yega te mas cu 1.500 kilometer. Por ehempel, e plataforma rond di plachi Eurasia ta extraordinariamente hancho, mientras cu e plataforma rond di America y Africa ta relativamente smal.

Un isla continental ta un isla cu ta situa riba un plataforma continental y cu geologicamente ta conecta cu un masa continental, aunke e ta separa pa awa. Algun ehempel di esaki ta Gran Britania (Europa), Grunlandia (America) y Madagascar (Africa).

Ehempel notabel di plataformanan continental den e continente Americano ta:
 "Bering Shelf" (Alaska–Rusia), un di e plataformanan mas extenso na mund;
 plataforma Atlantico hancho banda di e costa oost di Merca;
 plataformanan den Golfo di Mexico, rico na recursonan natural;
 plataforma Pacifico banda di e costa west di Merka;
 plataformanan hundo y unico rond di Grunlandia y Labrador.

Hopi di e plataformanan aki ta rico na bida marino y recurso mineral, y den cierto caso nan ta forma un plataforma continental extendi cu por pasa e limite di 200 miya nautico (370,4 kilometer) segun derecho internacional.

 Demarcacion huridico 
Banda di e definicion geologico, derecho internacional tambe ta reconoce e plataforma continental como un concepto huridico. Tanto e Convencion tocante e Plataforma Continental di 28 di aprel 1958, como e Convencion di Nacionnan Uni riba Derecho di Lama (United Nations Convention on the Law of the Sea, UNCLOS, 1982), ta contene definicion y reglanan pa e delimitacion huridico di e zona maritimo aki.Continental shelf art. 76 UNCLOS, un.org

Segun UNCLOS, un estado costal tin derechonan soberano riba su plataforma continental pa explora y explota recurso natural, independientemente di si e area ta cay den e Zona Economico Exclusivo (EEZ). Articulo 6 di e Convencion di 1958 ta stipula cu delimitacion entre e plataforma continental di paisnan bisiña mester wordo estableci pa medio di acuerdo mutuo. Den ausencia di un acuerdo, y si no tin circunstancianan special, e principio di ekidistancia ta aplica.

 Caribe Hulandes 
E Islanan ABC (Aruba, Boneiro y Corsou), situa net banda di e costa Venezolano, ta geologicamente considera parti di e plataforma continental Sur Americano. Aunke nan ta geograficamente den Lama Caribe y politicamente ta forma parti di Reino Hulandes, nan posicion geologico ta conecta nan directamente cu e masa continental di Sur America.

Aruba ta sinta directamente riba e plataforma continental Sur Americano. Boneiro y Corsou, aunke separa di e continente pa e Trinchera di Boneiro, un zona mas hundo di fondo di lama, nan ta wordo considera parti di e mesun sistema geologico continental.Deep-water-profiles-around-Bonaire-Curacao-and-other-islands-of-the-Leeward-Antilles, researchgate.net Investigacionnan geologico ta confirma cu e islanan aki ta comparti caracteristicanan structural cu e plataforma continental di Venezuela.

E clasificacion aki ta importante no solamente den contexto geologico, pero tambe den derecho internacional, pasobra e plataforma continental tin implicacionnan pa derechonan soberano tocante recurso submarino, manera petroleo, gas y mineralnan.

 Mira tambe 
 Zona continuo
 Zona economico exclusivo
 Awanan internacional

Kategoria:Geografia